En af de største internationale fodboldturneringer er skudt i gang – nemlig Dana Cup i Hjørring. Derfor er det mandag væltet ind med fodboldspillere i Nord Energi Arena. - Der er pænt meget at se til, men der er heldigvis god hjælp, lyder det fra Dana Cups indkvarteringschef Bob Andersen. Sover i tidligere fitnesscenter Årets Dana Cup bliver det næststørste i fodboldstævnets historie. 1114 hold fra 37 lande har meldt deres ankomst. Dana Cup skal indkvartere omkring 70 procent af deltagerne, så derfor har arrangørene foruden skoler også måttet tage nogle lidt mere utraditionelle lokaler i brug - blandt andet et tidligere fitnesscenter. - Der er rigtig mange kvadratmeter her, og det er rigtig skønt. Så er der rigtig gode omklædningsfaciliteter, så det er faktisk tæt på at være optimalt, siger Bob Andersen. Vinduerne i fitnesscenteret er nu dækket til med sort plastik, og luftmadrasserne bliver pumpet op overalt på gulvene. Bob Andersen har udover det tidligere fitnesscenter fået lov at låne fem andre butikslokaler til fodboldgæsterne i byen. - Vi er her for at hygge os - Hvis vi skulle udenfor Hjørring, havde det givet helt andre udfordringer, som vi ville have svært ved at løse. Hvis ikke der havde været det her samspil mellem erhvervslivet og os i byen, så skulle vi have sagt nej til hold. Hvis vi kun skulle have holdt os til skoler, så skulle vi have sagt nej til op mod 100 hold, mener Bob Andersen. I det tidligere fitnesslokale er der plads til ni hold. - Vi er her for at hygge os, så det kommer til at gå fint, siger Samam Ibrahim, der spiller for det norske hold Re Fotballklubb. - Det er ikke så vigtigt, hvor vi sover - bare at vi har det godt, supplerer Felix Wadel fra Re Fotballklubb.

Referat:
Hjørring er i denne uge invaderet af en masse fodboldglade unge.